Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ Για την τροποποίηση της οδηγίας 95/2/EΚ όσον αφορά τους όρους για τη χρήση της πρόσθετης ύλης τροφίμων E 425 konjac

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 27 Μαρτίου 2002, η Επιτροπή εξέδωσε απόφαση (2002/247/EΚ) [1] για την αναστολή της διάθεσης στην αγορά και της εισαγωγής ζελέ ζαχαροπλαστικής που περιέχει την πρόσθετη ύλη τροφίμων E 425 konjac. Επίσης ανεστάλη η χρήση του E 425 konjac σε ζελέ ζαχαροπλαστικής. Tο μέτρο εγκρίθηκε σύμφωνα με το άρθρο 53 του κανονισμού (EΚ) 178/2002 του Ευρωπαϊκού Κοινοβουλίου και του Συμβουλίου της 28ης Ιανουαρίου 2002 για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων [2].

[1] EE L 84, 28.3.2002, σ. 69

[2] ΕΕ L 31, 1.2.2002, σ.1

Η Επιτροπή έλαβε το μέτρο αυτό αφού έλαβε πληροφορίες από διάφορα κράτη μέλη και τρίτες χώρες σχετικά με τον κίνδυνο που ενέχει η κατανάλωση ζελέ ζαχαροπλαστικής (τα επονομαζόμενα ζελεδομπουκίτσες) που περιέχουν το E 425 konjac. Ορισμένα παιδιά και ηλικιωμένα άτομα πέθαναν στις τρίτες χώρες από πνιγμό.

Επιπλέον το σχήμα και το μέγεθος αυτού του είδους ζαχαρωτού, οι χημικές και οι φυσικές ιδιότητες της πρόσθετης ύλης τροφίμων konjac είναι τέτοιες ώστε οι ζελεδομπουκίτσες να αποτελούν θανάσιμο κίνδυνο για τους ανθρώπους.

Ορισμένοι κατασκευαστές ζελεδομπουκιτσών αναγνωρίζουν τον κίνδυνο εφόσον επικόλλησαν προειδοποίηση στη συσκευασία τους, που επισημαίνει τον κίνδυνο για παιδιά και ηλικιωμένους. Στην παρούσα περίπτωση, η προειδοποίηση μέσω επισήμανσης δεν επαρκεί για την προστασίας της ανθρώπινης υγείας, ιδίως όσον αφορά τα παιδιά.

Η χρήση της πρόσθετης ύλης E 425 konjac επιτρέπεται για τρόφιμα στην Ευρωπαϊκή Κοινότητα υπό ορισμένους όρους από την οδηγία 95/2/EΚ του Ευρωπαϊκού Κοινοβουλίου και του Συμβουλίου της 20ης Φεβρουαρίου 1995 για τα πρόσθετα τροφίμων πλην των χρωστικών και των γλυκαντικών [3].

[3] ΕΕ L 61, 18.3.1995, σ.1

Είναι αναγκαίο να τροποποιηθεί η ισχύουσα διάταξη για την αναστολή της άδειας χρήσης του E 425 konjac σε ζελεδομπουκίτσες για να προστατευθεί η ανθρώπινη υγεία. Επιπλέον η χρήση του konjac σε τυχόν άλλα είδη ζελέ ζαχαροπλαστικής πρέπει επίσης να ανασταλεί, επειδή ενδέχεται να ενέχει τον ίδιο κίνδυνο όπως και οι ζελεδομπουκίτσες.

2002/0201 (COD)

Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ Για την τροποποίηση της οδηγίας 95/2/EΚ όσον αφορά τους όρους για τη χρήση της πρόσθετης ύλης τροφίμων E 425 konjac

(Κείμενο που παρουσιάζει ενδιαφέρον για τον ΕΟΧ)

TΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη

τη συνθήκη για την ίδρυση της Ευρωπαϊκής Κοινότητας, και ιδίως το άρθρο της 95,

την πρόταση της Επιτροπής [4],

[4] ΕΕ C , , σ. .

τη γνωμοδότηση της Οικονομικής και Κοινωνικής Επιτροπής [5],

[5] ΕΕ C , , σ. .

αποφασίζοντας σύμφωνα με τη διαδικασία που καθορίζεται στο άρθρο 251 της συνθήκης [6],

[6] ΕΕ C , , σ. .

Εκτιμώντας τα εξής:

(1) Η οδηγία 95/2/EΚ του Ευρωπαϊκού Κοινοβουλίου και του Συμβουλίου της 20ης Φεβρουαρίου 1995 για τα πρόσθετα των τροφίμων πλην των χρωστικών και των γλυκαντικών [7] επιτρέπει τη χρήση της πρόσθετης ύλης E 425 konjac στα τρόφιμα υπό ορισμένους όρους.

[7] ΕΕ L 61, 18.3.1995, σ.1. Οδηγία που τροποποιήθηκε τελευταία από την οδηγία 2001/5/EΚ (ΕΕ L 55, 24.2.2001, σ.59)

(2) H Επιτροπή έλαβε μέτρα για την αναστολή της διάθεσης στην αγορά ζελεδομπουκίτσων που περιέχουν E 425 konjac επειδή διαπιστώθηκε ότι είναι επικίνδυνες, αφού προκάλεσαν το θάνατο από πνιγμό διάφορων παιδιών και ηλικιωμένων ατόμων στις τρίτες χώρες.

(3) Ορισμένοι κατασκευαστές ζελεδομπουκίστων αναγνωρίζουν τον κίνδυνο για την ανθρώπινη υγεία, εφόσον επικόλλησαν προειδοποίηση στη συσκευασία τους, που επισημαίνει τον κίνδυνο για παιδιά και ηλικιωμένους.

(4) Με βάση τις πληροφορίες που παρείχαν τα κράτη μέλη τα οποία έλαβαν μέτρα σε εθνικό επίπεδο, προκύπτει το συμπέρασμα ότι οι ζελεδομπουκίστες που περιέχουν E 425 konjac αποτελούν θανάσιμο κίνδυνο. Επιπλέον το σχήμα και το μέγεθός τους, οι χημικές και φυσικές ιδιότητες του konjac είναι ο λόγος στον οποίο οφείλεται το γεγονός ότι οι ζελεδομπουκίτσες αποτελούν σοβαρό κίνδυνο για την ανθρώπινη υγεία.

(5) Στην προκειμένη περίπτωση, η προειδοποίηση μέσω επισήμανσης δεν αρκεί για την προστασία της ανθρώπινης υγείας, ειδικά όσον αφορά τα παιδιά.

(6) Είναι αναγκαίο να τροποποιηθούν οι όροι χρήσης του E 425 konjac όσον αφορά τη χρήση σε ζελέ ζαχαροπλαστικής, συμπεριλαμβανομένων και των ζελεδομπουκίτσων.

(7) Η οδηγία 95/2/EΚ πρέπει συνεπώς να τροποποιηθεί αντίστοιχα.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Στο παράρτημα IV της οδηγίας 95/2/EΚ στη σειρά για το E 425: Konjac: (i) Konjac gum (ii) Konjac glucomannane το κείμενο "Τρόφιμα γενικά (εκτός αυτών που αναφέρονται στο άρθρο 2(3))" αντικαθίσταται από το κείμενο "Τρόφιμα γενικά (εκτός αυτών που αναφέρονται στο άρθρο 2(3) και του ζελέ ζαχαροπλαστικής συμπεριλαμβανομένων και των ζελεδομπουκίτσων".

Άρθρο 2

Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση προς την παρούσα οδηγία το αργότερο έως τις [31 Δεκεμβρίου 2003]. Τα κράτη μέλη ενημερώνουν αμέσως τη Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη

Άρθρο 3

Η παρούσα οδηγία αρχίζει να ισχύει στην εικοστή ημέρα μετά από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΕΝΤΥΠΟ ΑΞΙΟΛΟΓΗΣΗΣ ΤΟΥ ΑΝΤΙΚΤΥΠΟΥ Ο ΑΝΤΙΚΤΥΠΟΣ ΤΗΣ ΠΡΟΤΑΣΗΣ ΓΙΑ ΤΙΣ ΕΠΙΧΕΙΡΗΣΕΙΣ ΚΑΙ ΕΙΔΙΚΟΤΕΡΑ ΓΙΑ ΤΙΣ ΜΙΚΡΟΜΕΣΑΙΕΣ ΕΠΙΧΕΙΡΗΣΕΙΣ( ΜΜΕ)

τιτλοσ τησ προτασησ

Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση του παραρτήματος IV της οδηγίας 95/2/EΚ για τα πρόσθετα τροφίμων πλην των χρωστικών και των γλυκαντικών

αριθμοσ αναφορασ του εγγραφου

SANCO/2002/2051

η προταση

1. Λαμβάνοντας υπόψη την αρχή της επικουρικότητας, γιατί χρειάζεται κοινοτική νομοθεσία στον τομέα αυτόν και ποιοι είναι οι κύριοι στόχοι;

Ο τομέας των προσθέτων υλών στα τρόφιμα είναι πλήρως εναρμονισμένος στην ΕΕ. Η τροπολογία προτείνεται για να τροποποιηθούν οι όροι χρήσης της πρόσθετης ύλης τροφίμων E 425 konjac όπως καθορίζεται στο παράρτημα IV της οδηγίας 95/2/EΚ. Αυτή η οδηγία αναπτύχθηκε σύμφωνα με τις διατάξεις της οδηγίας για τα πρόσθετα τροφίμων, την οδηγία του Συμβουλίου 89/107/EΟΚ, η οποία απαιτεί από την Επιτροπή να υποβάλει πρόταση σχετικά με όλα τα πρόσθετα των τροφίμων και τις κατηγορίες τροφίμων στις οποίες τα εγκεκριμένα πρόσθετα τροφίμων μπορούν να χρησιμοποιηθούν καθώς και τους όρους χρήσης.

Στις 27 Mαρτίου 2002, η Επιτροπή ενέκρινε απόφαση 2002/247/EΚ [8] για την προσωρινή αναστολή της διάθεσης στην αγορά και της εισαγωγής ζελέ ζαχαροπλαστικής που περιέχει την πρόσθετη ύλη τροφίμων E 425 konjac λόγω του κινδύνου που ενέχει για την υγεία. Επιπλέον, η χρήση του E 425 konjac ανεστάλη για το ζελέ ζαχαροπλαστικής. Το μέτρο εγκρίθηκε σύμφωνα με το άρθρο 53 του κανονισμού (EΚ) 178/2002 του Ευρωπαϊκού Κοινοβουλίου και του Συμβουλίου της 28ης Ιανουαρίου 2002 για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων.

[8] ΕΕ L 84, 28.3.2002, σ. 69

Η χρήση της πρόσθετη ύλης E 425 konjac στα τρόφιμα επιτρέπεται στην Ευρωπαϊκή Κοινότητα υπό ορισμένους όρους βάσει της οδηγίας 95/2/EΚ.

Στο πλαίσιο της προαναφερόμενης απόφασης της Επιτροπής, είναι αναγκαίο να τροποποιηθούν οι όροι χρήσης του E 425 konjac που επιτρέπονται σήμερα. Συνεπώς, είναι ανάγκη να υποβληθεί πρόταση για την τροποποίηση του παραρτήματος IV της οδηγίας 95/2/EΚ για τα πρόσθετα τροφίμων πλην των χρωστικών και γλυκαντικών.

ο αντικτυποσ στις επιχειρησεισ

2. Ποιους θίγει η πρόταση;

- Ποιους τομείς επιχειρήσεων

Η βιομηχανία ζαχαροπλαστικής που χρησιμοποιεί E 425 konjac και οι εισαγωγείς αυτού του είδους ζαχαροπλαστικής θίγονται από την πρόταση.

- Ποιο μέγεθος επιχειρήσεων (ποιο είναι το ποσοστό των μικρομεσαίων επιχειρήσεων)

Όλα τα μεγέθη επιχειρήσεων.

- Υπάρχουν ιδιαίτερες γεωγραφικές περιοχές της Κοινότητας στις οποίες είναι εγκατεστημένες οι επιχειρήσεις αυτές

Υπάρχει ομοιογενής γεωγραφική διανομή.

3. Τι πρέπει να κάνουν οι επιχειρήσεις για να συμμορφωθούν με την πρόταση;

Εφόσον το E 425 konjac δεν μπορεί πλέον να χρησιμοποιηθεί για την κατασκευή ζελέ ζαχαροπλαστικής, η παραγωγή πρέπει να προσαρμοστεί αντίστοιχα. Επιτρέπεται η χρήση εναλλακτικών πρόσθετων υλών.

4. Ποιες οικονομικές συνέπειες ενδέχεται να έχει η πρόταση;

- Για την απασχόληση

- Για τις επενδύσεις και τη δημιουργία νέων επιχειρήσεων

- Για την ανταγωνιστικότητα των επιχειρήσεων

Οι Ευρωπαίοι παραγωγοί χρησιμοποιούν πολύ λίγο αυτή την πρόσθετη ύλη τροφίμων στο ζελέ ζαχαροπλαστικής. Συνεπώς, οι συνέπειες για την απασχόληση θα είναι ελάχιστες. Οι εισαγωγείς αυτού του είδους προϊόντων από τρίτες χώρες θα υποστούν επίσης συνέπειες.

5. Περιέχει η πρόταση μέτρα για να ληφθεί υπόψη η ειδική κατάσταση των μικρομεσαίων επιχειρήσεων (μειωμένες ή διαφορετικές απαιτήσεις κλπ.);

Η πρόταση δεν προβλέπει ειδικά μέτρα για τις ΜΜΕ. Η μεταχείριση όλων των επιχειρήσεων είναι η ίδια.

διαβουλευση

6. Κατάλογος των οργανώσεων με τις οποίες πραγματοποιήθηκαν διαβουλεύσεις σχετικά με την πρόταση και παρουσίαση των κυρίων τους απόψεων.

Επίσημες διαβουλεύσεις πραγματοποιήθηκαν με τις αρμόδιες υπηρεσίες της Επιτροπής.

Διαβουλεύσεις πραγματοποιήθηκαν με την Ένωση των Βιομηχανιών Σοκολάτας, Μπισκότων και Ζαχαροπλαστικής της ΕΕ (Association of the Chocolate, Biscuit and Confectionery Industries - CAOBISCO), με την Marinalg International και την Ευρωπαϊκή Οργάνωση Καταναλωτών (European Consumers' Organisation - BEUC) Η BEUC δεν έκανε κανένα σχόλιο και η CAOBISCO και η Marinalg International δεν αντιτίθενται στην πρόταση.